Адам Мурзіч: – Насамрэч, запланаванага куды больш. Ужо дакладна вызначана, што дзесьці праз год на нашай сцэне з'явіцца "Дон Жуан" Моцарта, прычым на мове арыгінала – па-італьянску, з рэжысёрам Мікалаем Пінігіным, дырыжорам Аляксандрам Анісімавым і некалькімі запрошанымі опернымі салістамі – найперш басамі, якіх у нас няма. Калі ж закранаць яшчэ больш далёкія перспектывы, дык скажу пра мюзікл "Вестсайдская гісторыя" Леанарда Бернстайна. Думаем і пра такія партытуры, як "Утаймаванне наравістай" Шабаліна, "Лекар мімаволі" Гуно, "Раба кахання" і "Злачынства і пакаранне" Эдуарда Арцем'ева, "Граф Монтэ-Крыста" Леграна. Ну, а сярод бліжэйшых прыемных сюрпрызаў – сімфанічны канцэрт з твораў Рахманінава і Дворжака з удзелам французскіх музыкантаў: дырыжора Рыгора Пенцелейчука і піяніста Дзмітрыя Найдзіча.